Da Næssund-færgen 29. april 2015 havde sejlet sin sidste tur som kommunalt drevet færge blev alle de skilte, der hidtil var påmonteret vejvisning mod færgelejerne på Mors og i Thy, rettet til, så ingen trafikanter kunne forvilde sig mod vandet og ende med at vente på en færge, der aldrig kom. Nu sejler færgen så igen. Foreningen Næssundfærgens Venner har af Søfartsstyrelsen fået tilladelse til at varetage færgedriften, så thyboer, morsingboer og alle andre kan tage lyn-turen over Nees Sund og undgå den lange omvej på omkring 50 kilometer. Men hvordan skal man vide det, når vejskiltene ikke viser vej mod færgelejerne? Det problem har ukendte "gerningsmænd" løst ved at sætte færgemærkater på 14 kommunale og regionale vejskilte på hovedvej A26 og i flere områder på Mors - uden godkendelse. Det skriver LimfjordUpdate.dk. Nu går Vejdirektoratet ind i sagen. – Normalt skal der søges om at få opsat vejvisningsskilte, hvilket er nemt via vor hjemmeside. Vejdirektoratet vil gerne bidrage til at trafikanterne kan finde vej til den nyoprettede Næssundfærge, og vi går gerne i dialog med interessenterne via en ansøgning om opsætning af skilte.  I forhold til de ulovlige skilte vil vi se på dem, og opfylder de ikke kravene i vejreglerne vil de selvfølgelig blive nedtaget, siger Afdelingsleder Ivar Sande fra Vejdirektoratets kontor i Aalborg til LimfjordUpdate. Også hos Morsø Kommune er man indstillet på at få genoprettet skiltning mod færgelejet i Karby, og en sag er startet op om skiltningen. Den skal nu gå sin gang i forvaltningen og kommunen skal have undersøgt juraen omkring de uofficielle skilte. - Vi skal have afdækket, hvor meget færgen kommer til at sejle, siger Chris Christoffersen fra Morsø Kommune til LimfjordUpdate og fortsætter. - Vi kan ikke skilte med, at man kan komme til Hurup, hvis færgen kun sejler i perioder, så vi skal finde den skiltning, der er den helt rigtige for at imødekomme færgens ønsker. Vi har kun en interesse i, at så mange som muligt finder vej til færgen.

Opsummering:
14 kommunale og regionale skilte har - uden tilladelse fra myndighederne - fået vejvisning mod færgelejet i Karby genetableret.